ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΕΠΟΠΤΕΙΑΣ ΤΗΣ OLAF

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

Η ΕΠΙΤΡΟΠΗ ΕΠΟΠΤΕΙΑΣ,

Έχοντας υπόψη το άρθρο 11 παράγραφος 6 του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)(1),

ΘΕΣΠΙΣΕ ΤΟΝ ΠΑΡΟΝΤΑ ΕΣΩΤΕΡΙΚΟ ΚΑΝΟΝΙΣΜΟ:

ΤΙΤΛΟΣ Ι

ΚΑΘΗΚΟΝΤΑ ΚΑΙ ΑΡΜΟΔΙΟΤΗΤΕΣ ΤΗΣ ΕΠΙΤΡΟΠΗΣ ΕΠΟΠΤΕΙΑΣ ΤΗΣ OLAF

Άρθρο 1

Αποστολή

1. Η Επιτροπή Εποπτείας της Ευρωπαϊκής Υπηρεσίας Καταπολέμησης της Απάτης (εφεξής OLAF), είναι επιφορτισμένη με την ενίσχυση της ανεξαρτησίας της Υπηρεσίας έναντι κάθε κυβέρνησης, θεσμικού οργάνου, οργάνου και οργανισμού.

2. Για το σκοπό αυτό, η Επιτροπή Εποπτείας ασκεί τακτικό έλεγχο όσον αφορά την εκτέλεση των καθηκόντων διεξαγωγής ερευνών από την Υπηρεσία και ενισχύει την ανεξαρτησία του Διευθυντή κατά την άσκηση των αρμοδιοτήτων που του έχουν ανατεθεί με τον κανονισμό (ΕΚ) αριθ. 1073/1999.

Άρθρο 2

Τήρηση της νομιμότητας

Η Επιτροπή Εποπτείας μεριμνά ώστε οι δραστηριότητες της OLAF να διεξάγονται με πλήρη σεβασμό των δικαιωμάτων του ανθρώπου και των θεμελιωδών ελευθεριών, σύμφωνα με τις συνθήκες και το παράγωγο δίκαιο και ιδίως το πρωτόκολλο περί προνομιών και ασυλιών, καθώς και τον κανονισμό υπηρεσιακής καταστάσεως των υπαλλήλων.

Άρθρο 3

Τρόποι ελέγχου

1. Ο έλεγχος της εκτέλεσης των καθηκόντων διεξαγωγής ερευνών πραγματοποιείται με τους ακόλουθους τρόπους:

α) εξέταση των πληροφοριών που διαβιβάζει τακτικά ο Διευθυντής της OLAF σχετικά με τις δραστηριότητες έρευνας·

β) πρόσβαση σε όλα τα έγγραφα και τους φακέλους, καθώς και τα αποθηκευόμενα από την OLAF δεδομένα·

γ) προσφυγή σε εξακριβώσεις, πραγματογνωμοσύνες ή μελέτες·

δ) δυνατότητα ακρόασης των εκπροσώπων των θεσμικών οργάνων, οργάνων και οργανισμών σχετικά με την εφαρμογή του άρθρου 7 του κανονισμού (ΕΚ) αριθ. 1073/1999.

Η Επιτροπή Εποπτείας δεν παρεμβαίνει σε τρέχουσες έρευνες.

2. Η Επιτροπή εκδίδει γνωμοδοτήσεις για τον Διευθυντή κατόπιν αιτήσεώς του ή ιδία πρωτοβουλία. Οι γνωμοδοτήσεις εκδίδονται σύμφωνα με τους όρους που προβλέπουν τα άρθρα 21 έως 24 του παρόντος εσωτερικού κανονισμού, με την επιφύλαξη, εφόσον συντρέχει περίπτωση, άλλων εφαρμοστέων διατάξεων.

3. Ο έλεγχος εφαρμογής των διατάξεων του άρθρου 8 του κανονισμού (ΕΚ) αριθ. 1073/1999 και των άρθρων 286 και 287 της συνθήκης ΕΚ σχετικά με την εμπιστευτικότητα της προστασίας των δεδομένων διασφαλίζεται από την Επιτροπή Εποπτείας, ιδίως με τακτική εξέταση των διαδικασιών που εφαρμόζει για το σκοπό αυτό η Υπηρεσία, και συμπεριλαμβάνει την εφαρμογή αυτών των διατάξεων μεταξύ των κριτηρίων του ελέγχου της διεξαγωγής ερευνών.

Άρθρο 4

Μέσα δράσης

1. Για την εκτέλεση των καθηκόντων της, η Επιτροπή Εποπτείας διαθέτει τις αρμοδιότητες που προβλέπει ο κανονισμός (ΕΚ) αριθ. 1073/1999.

2. Η Επιτροπή Εποπτείας μπορεί να υποβάλει εκθέσεις στο Ευρωπαϊκό Κοινοβούλιο, το Συμβούλιο και την Επιτροπή, καθώς και το Ελεγκτικό Συνέδριο, εντός των ορίων των καθηκόντων της σχετικά με τα αποτελέσματα των ερευνών που πραγματοποιούνται από την Υπηρεσία και τη συνέχεια που δόθηκε σ' αυτές. Μπορεί επίσης να απευθύνει σε αυτά τα θεσμικά όργανα κάθε παρατήρηση που κρίνει χρήσιμη για τη λειτουργία της Υπηρεσίας.

3. Η Επιτροπή Εποπτείας υποβάλει στα θεσμικά όργανα τουλάχιστον μία έκθεση δραστηριοτήτων κάθε χρόνο.

4. Η Επιτροπή Εποπτείας παρέχει συμβουλές και εκδίδει γνωμοδοτήσεις όπως προβλέπει ο κανονισμός (ΕΚ) αριθ. 1073/1999 κατόπιν αιτήσεως της αρμόδιας αρχής.

5. Η Επιτροπή Εποπτείας διαθέτει ίδιες δημοσιονομικές πιστώσεις που εντάσσονται στον προϋπολογισμό της OLAF.

ΤΙΤΛΟΣ ΙΙ

ΣΥΝΘΕΣΗ ΚΑΙ ΛΕΙΤΟΥΡΓΙΑ ΤΗΣ ΕΠΙΤΡΟΠΗΣ ΕΠΟΠΤΕΙΑΣ

Άρθρο 5

Καταστατικό της Επιτροπής Εποπτείας

1. Η Επιτροπή Εποπτείας απαρτίζεται από πέντε ανεξάρτητες εξωτερικές προσωπικότητες που ορίζονται με κοινή συμφωνία από το Ευρωπαϊκό Κοινοβούλιο, το Συμβούλιο και την Επιτροπή βάσει των προσόντων τους και οι οποίες παρέχουν όλα τα εχέγγυα ανεξαρτησίας.

2. Τα μέλη της Επιτροπής Εποπτείας ασκούν τα καθήκοντά τους με πλήρη ανεξαρτησία. Δεν ζητούν ούτε δέχονται εντολές από καμία κυβέρνηση, κανένα θεσμικό όργανο, όργανο ή οργανισμό.

Άρθρο 6

Διάρκεια της θητείας των μελών της Επιτροπής Εποπτείας

1. Η διάρκεια της θητείας των μελών είναι τριετής. Η εντολή μπορεί να ανανεωθεί μία φορά.

2. Μετά τη λήξη της θητείας τους, τα μέλη της Επιτροπής Εποπτείας εξακολουθούν να ασκούν τα καθήκοντά τους έως ότου ανανεωθεί η εντολή ή ορισθεί αντικαταστάτης τους.

3. Όταν ένα μέλος της Επιτροπής Εποπτείας κωλύεται για οποιοδήποτε λόγο να αναλάβει τα καθήκοντά του, οφείλει να ενημερώσει τον πρόεδρο της Επιτροπής Εποπτείας.

4. Σε περίπτωση παραίτησης από την εντολή, το μέλος οφείλει να ενημερώσει την Επιτροπή Εποπτείας σχετικά με την απόφασή του.

Άρθρο 7

Δεοντολογία

1. Τα μέλη αναφέρουν στην Επιτροπή Εποπτείας κάθε περιστατικό το οποίο θα μπορούσε να θίξει την αρχή της ανεξαρτησίας του λειτουργήματός τους που αναγράφεται στο προηγούμενο άρθρο 5.

2. Τα μέλη απέχουν από το να ζητούν ή να αποδέχονται κάθε αξίωμα, ιδίως στο πλαίσιο των ευρωπαϊκών θεσμικών οργάνων, που μπορεί να δημιουργήσει σύγκρουση συμφερόντων.

3. Τα μέλη εκφράζονται δημόσια με συλλογικό πνεύμα, προφορικώς ή γραπτώς, σχετικά με τις δραστηριότητες της Επιτροπής Εποπτείας και της OLAF.

4. Τα μέλη οφείλουν να τηρούν την υποχρέωση σεβασμού του απορρήτου που προβλέπει το άρθρο 287 της συνθήκης ΕΚ. Χειρίζονται με εμπιστευτικό τρόπο τις πληροφορίες που περιέρχονται σε γνώση τους στο πλαίσιο των δραστηριοτήτων τους. Υπόκεινται στην υποχρέωση αυτή και μετά τη λήξη των καθηκόντων τους.

Άρθρο 8

Πειθαρχικό καθεστώς των μελών της Επιτροπής Εποπτείας

Σε περίπτωση παραβίασης μιας των υποχρεώσεων που προβλέπει το προηγούμενο άρθρο 7, κάθε μέλος της Επιτροπής Εποπτείας μπορεί να τεθεί σε διαθεσιμότητα με απόφαση που λαμβάνεται κατά πλειοψηφία σε μυστική ψηφοφορία. Το εμπλεκόμενο μέλος μπορεί να εκθέσει τις απόψεις του πριν από τη λήψη της απόφασης, δεν συμμετέχει όμως στη διαβούλευση. Το Ευρωπαϊκό Κοινοβούλιο, το Συμβούλιο και η Επιτροπή ενημερώνονται για την απόφαση αυτή από τον πρόεδρο της Επιτροπής Εποπτείας.

Άρθρο 9

Νομική προστασία

Στο πλαίσιο των δραστηριοτήτων τους, τα μέλη της Επιτροπής Εποπτείας χαίρουν της νομικής προστασίας της Κοινότητας που προβλέπει το άρθρο 288 της συνθήκης ΕΚ.

Άρθρο 10

Προεδρία

1. Ο πρόεδρος της Επιτροπής Εποπτείας εκλέγεται από αυτήν κατόπιν ψηφοφορίας με την πλειοψηφία των μελών της.

2. Ο πρόεδρος εκλέγεται για ένα έτος. Η θητεία είναι ανανεώσιμη. Η εκλογή του προέδρου διεξάγεται κατά την τελευταία συνεδρίαση που προεδρεύεται από τον προκάτοχό του.

3. Σε περίπτωση που ο πρόεδρος κωλύεται για οποιοδήποτε λόγο να ασκήσει τα καθήκοντά του για μακρό χρονικό διάστημα, ενημερώνει τα μέλη για τη σχετική κατάσταση. Στην περίπτωση αυτή, διεξάγεται εκλογή νέου προέδρου σύμφωνα με τους όρους που ορίζονται στην προηγούμενη παράγραφο 1.

Άρθρο 11

Καθήκοντα του προέδρου

1. Ο πρόεδρος εκπροσωπεί την Επιτροπή Εποπτείας και προεδρεύει των συνεδριάσεών της. Μεριμνά για την ομαλή διεξαγωγή των εργασιών. Συγκαλεί τις συνεδριάσεις της Επιτροπής Εποπτείας και αποφασίζει για τον τόπο, το χρόνο, την ημερομηνία και την ώρα αυτών των συνεδριάσεων. Καταρτίζει το σχέδιο ημερήσιας διάταξης και εξασφαλίζει την εκτέλεση των αποφάσεων της Επιτροπής Εποπτείας της OLAF.

2. Σε περίπτωση προσωρινού κωλύματος, ο πρόεδρος μπορεί να ζητήσει από ένα μέλος της Επιτροπής Εποπτείας να τον αναπληρώσει.

3. Σε περίπτωση απουσίας του προέδρου και όταν δεν εφαρμόζεται η διαδικασία που προβλέπει η προηγούμενη παράγραφος 2, τότε τα καθήκοντα του προέδρου ασκεί το πρεσβύτερο μέλος.

4. Η γραμματεία της Επιτροπής Εποπτείας υπάγεται στον πρόεδρο.

5. Ο πρόεδρος είναι καθ' όλα πληρεξούσιος να απευθύνει και να απαντά όλες τις επιστολές σχετικά με τις δραστηριότητες της Επιτροπής Εποπτείας. Ο πρόεδρος ενημερώνει τα μέλη της Επιτροπής Εποπτείας για τις επιστολές που έχει λάβει και στις οποίες έχει απαντήσει. Αποφασίζει για τα θέματα που θα υποβληθούν για διαβούλευση στα μέλη της Επιτροπής Εποπτείας.

6. Ο πρόεδρος ή μία πλειοψηφία των μελών μπορεί να ζητήσει την παρουσία σε συνεδρίαση του Διευθυντή της OLAF ή του εκπροσώπου του. Κάθε εκπρόσωπος των θεσμικών οργάνων, οργανισμών και οργανισμών των Ευρωπαϊκών Κοινοτήτων, των κρατών μελών ή συνδεδεμένων κρατών μελών μπορεί να κληθεί να συμμετάσχει στις εργασίες της Επιτροπής Εποπτείας σε συγκεκριμένο θέμα της συνεδρίασης.

Άρθρο 12

Συνεδριάσεις

1. Η Επιτροπή Εποπτείας της OLAF ασκεί τα καθήκοντά της συνεδριάζοντας ως σώμα. Συνεδριάζει τουλάχιστον δέκα φορές το χρόνο. Για τις συνεδριάσεις της Επιτροπής Εποπτείας απαιτείται απαρτία, η οποία συγκεντρώνεται με την παρουσία της πλειοψηφίας των μελών της, δηλαδή τριών μελών. Συνεδριάζει επιπλέον, κατόπιν πρωτοβουλίας του προέδρου και κάθε φορά που το ζητεί η πλειοψηφία των μελών με γραπτή αιτιολογημένη αίτηση ή με προφορική αίτηση κατά τη διάρκεια μιας των προηγουμένων συνεδριάσεων. Ο Διευθυντής της OLAF έχει την ευχέρεια να προτείνει στον πρόεδρο της Επιτροπής Εποπτείας την εγγραφή θεμάτων στην ημερήσια διάταξη και τη σύγκληση της Επιτροπής Εποπτείας. Οι προτάσεις του συνοδεύονται από κάθε χρήσιμο προς τούτο έγγραφο.

2. Εκτός των περιπτώσεων που χαρακτηρίζονται κατεπείγουσες από τον πρόεδρο, οι προσκλήσεις για τις συνεδριάσεις αποστέλλονται εγκαίρως, ώστε να τις έχουν τα μέλη τουλάχιστον μία εβδομάδα πριν από τη συνεδρίαση. Η πρόσκληση περιλαμβάνει το σχέδιο ημερήσιας διάταξης και τα αναγκαία για τη συνεδρίαση έγγραφα, εκτός εάν η φύση αυτών των εγγράφων δεν το επιτρέπει. Η οριστική ημερήσια διάταξη εγκρίνεται στην αρχή κάθε συνεδρίασης.

3. Κάθε μέλος μπορεί να ζητήσει από τον πρόεδρο την εγγραφή ή προσθήκη θεμάτων ή ειδικών ζητημάτων στην ημερήσια διάταξη.

Άρθρο 13

Ψηφοφορίες

1. Οι αποφάσεις λαμβάνονται κατόπιν προτάσεως του προέδρου με απλή πλειοψηφία. Σε περίπτωση απουσίας μέλους ή ισοψηφίας ή ακόμη στην περίπτωση που δεν καθίσταται δυνατή η συγκέντρωση πλειοψηφίας στην Επιτροπή Εποπτείας, υπερισχύει η ψήφος του προέδρου.

2. Κατόπιν προτάσεως μέλους μπορεί να διεξαχθεί μυστική ψηφοφορία.

Άρθρο 14

Μέθοδοι εργασίας

1. Οι συνεδριάσεις της Επιτροπής Εποπτείας δεν είναι δημόσιες. Οι διαβουλεύσεις καθώς και τα πάσης φύσεως έγγραφα που έχουν οδηγήσει σε αυτές τις διαβουλεύσεις, είναι εμπιστευτικά, εκτός αν αποφασίσει διαφορετικά η Επιτροπή Εποπτείας.

2. Τα έγγραφα και οι πληροφορίες που διαβιβάζονται από τον Διευθυντή της OLAF, υπόκεινται στις διατάξεις του άρθρου 287 της συνθήκης ΕΚ για την προστασία του απορρήτου.

3. Βάσει των διαβουλεύσεων της Επιτροπής Εποπτείας αποτελούν έγγραφα και σχέδια γνωμοδοτήσεων, εκθέσεων ή αποφάσεων.

4. Τα έγγραφα και τα σχέδια γνωμοδοτήσεων, αποφάσεων συντάσσονται σε τουλάχιστον δύο από τις τρεις γλώσσες εργασίες που έχει υιοθετήσει η Επιτροπή Εποπτείας. Εν ανάγκη μπορεί κάθε μέλος να ζητήσει τη μετάφραση κάθε εγγράφου στη γλώσσα του.

5. Οι γνωμοδοτήσεις, οι εκθέσεις, οι αποφάσεις της Επιτροπής Εποπτείας εγκρίνονται σε συνεδριάσεις ολομέλειας.

6. Εντούτοις, κατ' εξαίρεση από αυτήν την αρχή, ορισμένες αποφάσεις μπορούν να ληφθούν με γραπτή διαδικασία, εφόσον η Επιτροπή Εποπτείας έχει εγκρίνει τη χρησιμοποίηση αυτής της διαδικασίας σε προηγούμενη συνεδρίαση. Σε κατεπείγουσες περιπτώσεις ο πρόεδρος εξουσιοδοτείται να αναλάβει την πρωτοβουλία επιλογής της γραπτής διαδικασίας για να ζητηθεί η γνώμη των μελών. Σε αμφότερες τις περιπτώσεις ο πρόεδρος διαβιβάζει σχέδιο απόφασης στα μέλη της Επιτροπής Εποπτείας. Εάν τα μέλη δεν προβάλουν αντιρρήσεις στο σχέδιο απόφασης μέσα σε προθεσμία που ορίζεται από τον πρόεδρο, δηλαδή πέντε εργάσιμες ημέρες από την ημερομηνία παραλαβής της πρότασης, η απόφαση θεωρείται εγκριθείσα. Εάν ένα μέλος της Επιτροπής Εποπτείας ζητήσει μέσα σε προθεσμία πέντε εργάσιμων ημερών από την ημερομηνία παραλαβής του σχεδίου απόφασης να συζητηθεί το σχέδιο αυτό στην Επιτροπή Εποπτείας, η γραπτή διαδικασία διαβούλευσης αναστέλλεται.

Άρθρο 15

Πρακτικά

1. Για όλες τις συνεδριάσεις της Επιτροπής Εποπτείας τηρούνται πρακτικά.

2. Το σχέδιο πρακτικών συντάσσεται από τη γραμματεία υπό την επίβλεψη του προέδρου και υποβάλλεται στα μέλη της Επιτροπής Εποπτείας προς έγκριση στην προσεχή συνεδρίαση της.

3. Κάθε μέλος μπορεί να προτείνει τροποποιήσεις του σχεδίου ημερήσιας διάταξης κατά την έγκρισή του. Κάθε μέλος μπορεί επίσης να επισυνάψει στα πρακτικά κάθε γραπτή δήλωση ή άλλο έγγραφο που κρίνει χρήσιμο.

Άρθρο 16

Έκθεση δραστηριοτήτων

1. Σύμφωνα με το άρθρο 4 παράγραφος 3, η Επιτροπή Εποπτείας εκδίδει κάθε χρόνο τουλάχιστον μία έκθεση δραστηριοτήτων την οποία διαβιβάζει στα θεσμικά όργανα. Αυτή η έκθεση δραστηριοτήτων περιέχει τις εκτελεσθείσες, σύμφωνα με τις αρμοδιότητες της επιτροπής ενέργειες, και παρέχει αξιολόγηση των δραστηριοτήτων της OLAF.

2. Η έκθεση υποβάλλεται στην Επιτροπή Εποπτείας από ένα ή πλείονες εισηγητές.

3. Η έκθεση αυτή μπορεί να περιέχει, ως παράρτημα, κατάλογο των γνωμοδοτήσεων που έχει εκδώσει η Επιτροπή Εποπτείας.

4. Η Επιτροπή Εποπτείας δημοσιεύει την έκθεση δραστηριοτήτων, μετά την υποβολή της στο Ευρωπαϊκό Κοινοβούλιο, το Συμβούλιο και την Επιτροπή, στην Επίσημη Εφημερίδα των Ευρωπαϊκών Κοινοτήτων.

Άρθρο 17

Εισηγητές

1. Προκειμένου να προπαρασκευασθούν οι διαβουλεύσεις ή οι εργασίες της, η Επιτροπή Εποπτείας μπορεί να ορίσει μεταξύ των μελών της, κατόπιν προτάσεως του προέδρου, ένα ή περισσότερους εισηγητές.

2. Εάν πρόκειται για κατεπείγον θέμα ο πρόεδρος μπορεί να προβεί αυτεπαγγέλτως σε αυτόν τον ορισμό. Στην περίπτωση αυτή ενημερώνει αμελλητί τα μέλη της επιτροπής.

3. Ο εισηγητής εξετάζει το θέμα το οποίο του έχει παραπεμφθεί και υποβάλλει σχέδιο έκθεσης στην Επιτροπή Εποπτείας. Εφόσον είναι αναγκαίο, ο εισηγητής επικουρείται από τη γραμματεία της Επιτροπής Εποπτείας.

Άρθρο 18

Εξακριβώσεις, μελέτες και πραγματογνωμοσύνες

1. Στο πλαίσιο των αρμοδιοτήτων της, η Επιτροπή Εποπτείας μπορεί να προβαίνει σε εξακριβώσεις ή να αναθέτει μελέτες, έρευνες ή πραγματογνωμοσύνες.

2. Η Επιτροπή Εποπτείας μπορεί να ορίσει ένα ή περισσότερα μέλη για τη διεξαγωγή αυτών των εξακριβώσεων, μελετών ή ερευνών. Εφόσον η Επιτροπή Εποπτείας (ή το ορισθέν από αυτή μέλος) κρίνει αναγκαίο, μπορεί να επικουρείται από μονίμους υπαλλήλους ή μέλη του λοιπού προσωπικού της OLAF, των θεσμικών οργάνων, οργάνων ή οργανισμών των Ευρωπαϊκών Κοινοτήτων.

3. Όταν ο πρόεδρος θεωρεί ότι ένα θέμα είναι κατεπείγον, μπορεί να ορίσει αυτεπαγγέλτως τα εν λόγω μέλη και εμπειρογνώμονες. Στην περίπτωση αυτή ενημερώνει αμελλητί τα μέλη της Επιτροπής Εποπτείας.

4. Τα μέλη της Επιτροπής Εποπτείας στα οποία έχει ανατεθεί η πραγματοποίηση εξακριβώσεων, μελετών ή ερευνών αναφέρουν στην Επιτροπή Εποπτείας τα αποτελέσματα των εργασιών τους.

Άρθρο 19

Γραμματεία

1. Η Επιτροπή Εποπτείας διαθέτει γραμματεία που την επικουρεί κατά την άσκηση των καθηκόντων της. Η γραμματεία είναι μόνιμο όργανο του οποίου το προσωπικό ορίζεται από το Διευθυντή της OLAF κατόπιν προτάσεως του προέδρου της Επιτροπής Εποπτείας.

2. Τα μέλη του προσωπικού της γραμματείας υπάγονται στον πρόεδρο της Επιτροπής Εποπτείας και δεν δέχονται οδηγίες από καμία άλλη αρχή. Τα μέλη του προσωπικού της γραμματείας δεν αναλαμβάνουν άλλες δραστηριότητες χωρίς την άδεια του προέδρου της Επιτροπής Εποπτείας.

3. Το προσωπικό της γραμματείας οφείλει να χειρίζεται εμπιστευτικά τις πληροφορίες που περιέρχονται εις γνώση του. Υπόκειται στην υποχρέωση αυτή και μετά τη λήξη των καθηκόντων του. Σε περίπτωση παραβίασης της υποχρέωσης απορρήτου από μέλος της γραμματείας, ο πρόεδρος της Επιτροπής Εποπτείας καλεί τον Διευθυντή της OLAF να κινήσει πειθαρχική διαδικασία, σύμφωνα με τους όρους που προβλέπονται στον κανονισμό υπηρεσιακής καταστάσεως των υπαλλήλων.

4. Η έδρα της γραμματείας ορίζεται με απόφαση του προέδρου της Επιτροπής Εποπτείας.

5. Η γραμματεία συμβάλλει στην αποτελεσματική εκτέλεση των καθηκόντων που έχουν ανατεθεί στην Επιτροπή Εποπτείας. Για το σκοπό αυτό, επικουρεί τον πρόεδρο κατά την προπαρασκευή και τη διεξαγωγή των συνεδριάσεων, συντάσσει σχέδιο πρακτικών των συνεδριάσεων, διασφαλίζει την ενημέρωση και τεκμηρίωση για τα μέλη της Επιτροπής Εποπτείας σε όλους τους τομείς δραστηριότητάς της, επικουρεί τα μέλη, ιδίως κατά την άσκηση των καθηκόντων τους ως εισηγητών και συμμετέχει, υπό την επίβλεψη του προέδρου, στη σύνταξη των κειμένων.

6. Η κατανομή των δραστηριοτήτων στη γραμματεία και η υπογραφή εντολών για αποστολές του προσωπικού της γραμματείας ανατίθενται στον υπεύθυνο της γραμματείας.

7. Οι δαπάνες της επιτροπής εποπτείας αναλαμβάνονται από τον υπεύθυνο γραμματείας που είναι υπεξουσιοδοτημένος για το σκοπό αυτό.

Τίτλος ΙΙΙ

ΣΧΕΣΕΙΣ ΤΗΣ ΕΠΙΤΡΟΠΗΣ ΕΠΟΠΤΕΙΑΣ ΜΕ ΤΟΝ ΔΙΕΥΘΥΝΤΗ ΤΗΣ OLAF

Άρθρο 20

Διαδικασία γνωμοδότησης για το διορισμό του Διευθυντή

1. Όλοι οι φάκελοι υποψηφιοτήτων που έχουν κατατεθεί στην Επιτροπή μετά την πρόσκληση υποβολής υποψηφιοτήτων, όπως ορίζει το άρθρο 12 παράγραφος 2 του κανονισμού (ΕΚ) αριθ. 1073/1999, διαβιβάζονται το συντομότερο στον πρόεδρο της Επιτροπής Εποπτείας.

2. Οι ληφθέντες φάκελοι τίθενται στη διάθεση των πέντε μελών της Επιτροπής Εποπτείας.

3. Η Επιτροπή Εποπτείας εγκρίνει σχέδιο καταλόγου των υποψηφίων που διαθέτουν τα αναγκαία προσόντα και ενδέχεται να συγκεντρώσουν ευνοϊκή γνώμη.

4. Η έκθεση περιλαμβάνει αιτιολόγηση που μπορεί να αναφέρει τα κριτήρια που επέλεξε η Επιτροπή Εποπτείας για την αξιολόγηση των αναγκαίων προσόντων. Αυτό το σχέδιο καταλόγου τίθεται σε ψηφοφορία.

5. Μετά την περάτωση της διαδικασίας ο πρόεδρος εγκρίνει τον κατάλογο των υποψηφίων που διαθέτουν τα αναγκαία προσόντα και για τους οποίους έχει εκφέρει ευνοϊκή γνώμη η Επιτροπή Εποπτείας.

6. Εάν δεν διατυπώθηκε για κανένα υποψήφιο ευνοϊκή γνώμη ή εάν, κατόπιν προτάσεως ενός μέλους, αυτή είναι η απόφαση της Επιτροπής Εποπτείας, ο πρόεδρος ενημερώνει την Επιτροπή ότι η Επιτροπή Εποπτείας γνωμοδότησε αρνητικά επί του υποβληθέντος καταλόγου.

7. Η γνωμοδότηση που εκδόθηκε με αυτόν τον τρόπο αποστέλλεται στην Επιτροπή για διαβίβαση στο Ευρωπαϊκό Κοινοβούλιο και το Συμβούλιο.

Άρθρο 21

Συμμετοχή του Διευθυντή της OLAF στις εργασίες της Επιτροπής Εποπτείας

1. Με την επιφύλαξη των διατάξεων του προηγουμένου άρθρου 11 παράγραφος 1, ο Διευθυντής της OLAF μπορεί να κληθεί να συμμετάσχει στις εργασίες που αφορούν τις δραστηριότητές του. Τα θέματα που τον αφορούν ειδικότερα, του επισημαίνονται στο σχέδιο ημερήσιας διάταξης των συνεδριάσεων της Επιτροπής Εποπτείας, το οποίο του διαβιβάζεται υποχρεωτικά.

2. Σε περίπτωση κωλύματος, ο Διευθυντής της OLAF μπορεί να εξουσιοδοτηθεί κατόπιν αιτήσεώς του να εκπροσωπηθεί από έναν από τους συνεργάτες του τον οποίο θα ορίσει για το σκοπό αυτό.

Άρθρο 22

Συνέχεια που δίδεται στις πληροφορίες που διαβιβάζονται από τον Διευθυντή της OLAF

1. Στην έκθεση δραστηριοτήτων της η Επιτροπή Εποπτείας αξιολογεί την εφαρμογή του προγράμματος εργασιών της OLAF.

2. Σε κάθε μία από τις συνεδριάσεις της η Επιτροπή Εποπτείας εξετάζει τις εκθέσεις και τις πληροφορίες του Διευθυντή της OLAF. Προβαίνει σε κάθε εξακρίβωση που κρίνει αναγκαία για την άσκηση του ελέγχου με βάση την κατάλληλη ενημέρωση από τον Διευθυντή.

3. Η Επιτροπή Εποπτείας εξετάζει τους λόγους που δεν επιτρέπουν την περάτωση κάθε έρευνας η οποία διαρκεί πάνω από εννέα μήνες και την προβλεπόμενη προθεσμία που είναι αναγκαία για την ολοκλήρωσή της.

4. Η Επιτροπή Εποπτείας εξετάζει τις περιπτώσεις τις οποίες ένα θεσμικό όργανο, όργανο ή οργανισμός δεν έδωσε συνέχεια στις συστάσεις του Διευθυντή της Υπηρεσίας, με βάση αντίγραφο των παρατηρήσεών του. Με την ευκαιρία αυτή, η Επιτροπή Εποπτείας εξετάζει τα προσκόμματα, εμπόδια ή κωλύματα στα οποία προσέκρουσε το έργο των διεξαγόντων τις έρευνες της OLAF. Η Επιτροπή Εποπτείας διαβιβάζει, εφόσον συντρέχει περίπτωση, στον Διευθυντή της OLAF ή στο εμπλεκόμενο θεσμικό όργανο, όργανο ή οργανισμό αιτιολογημένη γνώμη.

5. Οι περιπτώσεις που απαιτούν τη διαβίβαση υποθέσεων στις δικαστικές αρχές κράτους μέλους εξετάζονται με βάση τις πληροφορίες που παρέχει ο Διευθυντής της OLAF πριν από την ανακοίνωση σε αυτές τις αρχές. Η συνέχεια που δίδεται εξασφαλίζεται επίσης με βάση τις πληροφορίες τις οποίες παρέχει ο Διευθυντής.

6. Όταν υποβάλλεται στον Διευθυντή της OLAF από μόνιμο υπάλληλο ή άλλο μέλος του προσωπικού των Ευρωπαϊκών Κοινοτήτων ένσταση στο πλαίσιο του ελέγχου της νομιμότητας, σύμφωνα με το άρθρο 14 του κανονισμού (ΕΚ) αριθ. 1073/1999, ο Διευθυντής ενημερώνει σχετικά την Επιτροπή Εποπτείας.

7. Η Επιτροπή Εποπτείας εξετάζει τις προτάσεις του Διευθυντή της OLAF που έχουν ως αντικείμενο την προπαρασκευή νομοθετικών και κανονιστικών πρωτοβουλιών της Επιτροπής με στόχο τη βελτίωση της καταπολέμησης της απάτης ή τη συμβολή στη βελτίωση της προστασίας των οικονομικών συμφερόντων των Ευρωπαϊκών Κοινοτήτων.

Άρθρο 23

Ανεξαρτησία και πειθαρχική διαδικασία κατά του Διευθυντή της OLAF

1. Ο Διευθυντής της OLAF ενημερώνει την Επιτροπή Εποπτείας για κάθε μέτρο, οδηγία, απειλή, υπόσχεση που θα μπορούσε να θίξει την ανεξαρτησία του. Η Επιτροπή Εποπτείας, κατόπιν ιδίας πρωτοβουλίας ή πρωτοβουλίας του Διευθυντή, εκδίδει γνωμοδότηση για το παραπεμφθέν σε αυτήν θέμα.

2. Σε περίπτωση που κινείται ή απειλείται από την Επιτροπή πειθαρχική δίωξη κατά του Διευθυντή της OLAF, ο Διευθυντής παρέχει κάθε χρήσιμη πληροφορία στην Επιτροπή Εποπτείας.

3. Η Επιτροπή Εποπτείας γνωμοδοτεί όταν καλείται προς τούτο από την Επιτροπή κατ' εφαρμογή του άρθρου 12 παράγραφος 4 του κανονισμού (ΕΚ) αριθ. 1073/1999.

Άρθρο 24

Εμπιστευτικότητα και χειρισμός των δεδομένων προσωπικού χαρακτήρα

1. Η Επιτροπή Εποπτείας μεριμνά για την εφαρμογή των διατάξεων του άρθρου 8 του κανονισμού (ΕΚ) αριθ. 1073/1999.

2. Η Επιτροπή Εποπτείας μπορεί, με δική της πρωτοβουλία ή πρωτοβουλία του Διευθυντή, να αποφασίσει να γνωμοδοτήσει.

Τίτλος ΙV

ΔΗΜΟΣΙΟΝΟΜΙΚΕΣ ΔΙΑΤΑΞΕΙΣ

Άρθρο 25

Προϋπολογισμός

1. Η Επιτροπή Εποπτείας γνωμοδοτεί επί του προσχεδίου προϋπολογισμού που υποβάλλεται από τον Διευθυντή της OLAF και απευθύνεται στη Γενική Διεύθυνση Προϋπολογισμού της Επιτροπής.

2. Ο Διευθυντής της OLAF υποβάλλει στην Επιτροπή Εποπτείας περιοδική έκθεση σχετικά με την εκτέλεση του προϋπολογισμού.

3. Η γραμματεία προετοιμάζει τις προτάσεις του ετήσιου προϋπολογισμού για τη λειτουργία της Επιτροπής Εποπτείας. Οι προτάσεις αυτές διαβιβάζονται στο Διευθυντή της OLAF μετά την έγκρισή τους από την Επιτροπή Εποπτείας. Ο προϋπολογισμός της Επιτροπής Εποπτείας αποτελεί αυτόνομο τμήμα που εγγράφεται στον προϋπολογισμό της OLAF.

4. Οι δαπάνες της Επιτροπής Εποπτείας οι οποίες είναι αναγκαίες για τη σωστή εκτέλεση των καθηκόντων της εντάσσονται στον προϋπολογισμό της Επιτροπής Εποπτείας, σύμφωνα με τους κανόνες που θα έχει θεσπίσει. Οι δαπάνες πραγματοποιούνται στο πλαίσιο της υπεξουσιοδότησης που προβλέπεται στο άρθρο 19 παράγραφος 7 και σύμφωνα με τις διατάξεις του δημοσιονομικού κανονισμού.

Τίτλος V

ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ

Άρθρο 26

Αξιολόγηση και τροποποίηση του εσωτερικού κανονισμού

1. Η Επιτροπή Εποπτείας προβαίνει σε αξιολόγηση του παρόντος εσωτερικού κανονισμού εντός διετίας από την έναρξη ισχύος του.

2. Προτάσεις τροποποίησης μπορούν να υποβληθούν γραπτώς ανά πάσα στιγμή από κάθε μέλος της Επιτροπής Εποπτείας στον πρόεδρό της, για να τεθούν σε ψηφοφορία κατά την επόμενη συνεδρίαση σύμφωνα με τη διαδικασία ψηφοφορίας που ορίζει το προηγούμενο άρθρο 13.

Άρθρο 27

Έναρξη ισχύος του εσωτερικού κανονισμού, έκθεση αξιολόγησης και δημοσίευση

1. Ο εσωτερικός κανονισμός αρχίζει να ισχύει την επομένη της έγκρισής του από την Επιτροπή Εποπτείας.

2. Η γνωμοδότηση της Επιτροπής Εποπτείας σχετικά με την αξιολόγηση των δραστηριοτήτων της υπηρεσίας που προβλέπεται από το άρθρο 15 του κανονισμού (ΕΚ) αριθ. 1073/1999 θα εγγραφεί στην ημερήσια διάταξη της πρώτης συνεδρίασης του μηνός Ιανουαρίου 2002.

3. Μετά την έγκρισή του, ο εσωτερικός κανονισμός θα δημοσιευθεί στην Επίσημη Εφημερίδα των Ευρωπαϊκών Κοινοτήτων.

Βρυξέλλες, 17 Νοεμβρίου 1999.

Για την Επιτροπή Εποπτείας της OLAF,

η Πρόεδρος

Mireille DELMAS-MΑRΤY

(1) ΕΕ L 136 της 31.5.1999, σ. 1.